U ZDK nezaposlenih manje za 4.270 osoba

Služba za zapošljavanje Zeničko-dobojskog kantona zadnjeg dana prošle godine u evidenciji je imala 54.307 nezaposlenih, odnosno 4.270 nezaposlenih osoba manje nego 31. decembra 2018. godine – kazao je u izjavi za Fenu direktor te ustanove Anto Pešić.

–Zadovoljni smo što je nastavljen trend pada broja nezaposlenih, ali istovremeno i rast broja zaposlenih– kaže Pešić, koji napominje kako je samo prije pet-šest godina u tom kantonu broj zaposlenih i nezaposlenih bio približno isti – oko 70.000.

Najviše nezaposlenih je među kvalifikovanom radnom snagom- 19. 725, zatim NK radnika 16.357, a sa srednjom stručnom spremom na birou je bilo 12.976 osoba… S visokom stručnom spremom nezaposleno je bilo 3.165, a sa višom stručnom spremom 245 osoba.

-Zdravstvenu zaštitu preko naše službe ostvaruje 43.577, a novčanu pomoć za nezaposlenost 2.231 osoba. Najviše nezaposlenih je preko 60 godina starosti, kojih je na evidenciji bilo 8.062 osobe, koje će jako teško naći novi posao.

Sljedeća kategorija po brojnosti su mladi između 20 i 24 godine, kojih je bilo evidentirano 7.944- napominje Pešić, koji ističe kako je puno nezaposlenih i starosti između 55 i 59 godina (6.631) te između 35 i 39 godina (6.195).

Najviše nezaposlenih s visokom stručnom spremom je pravne struke (487), zatim ekonomske (397), dok je s višom spremom najviše nezaposlenih ekonomista (86) i pravnika (34).

Sa srednjom stručnom spremom najviše je ponovo ekonomskih tehničara (2.355), zatim maturanata gimnazije (1.805), mašinskih tehničara (1.014) te, mada je potražnja za tim kadrom u inostranstvu, medicinskih tehničara, kojih je među nezaposlenim osobama 969.

Kvalifikovanih i visokokvalifikovanih radnika najviše je među prodavačima- 3.213, slijede frizeri 1.926 te, također, zanimanja koja bi, kao i medicinari, mogla potencijalno naći posao u inostranstvu: bravari 1.235, kuhari 1.047 i automehaničari 844.